《和陶渊明饮酒诗》
宋代·滕岑

是非俱幻影，妄别伪与真。
世界如空华，谩公浇与淳。
古人今何在，千载一梦新。
唐虞且空虚，岂复有隋秦。
况我此之身，天地一微尘。
区区欲徇世，用力嗟徒勤。
迩来稍自悟，遂与杯酌亲。
世味如嚼蜡，说酒犹生津。
朝醉忘盥頮，暮醉忘冠巾。
世人自我异，我岂异世人。

作者简介：滕岑（一一三七～一二二四），字元秀，严州建德（今浙江建德东北）人。高宗绍兴二十九年（一一五九）领乡荐，屡试进士不第。光宗绍熙元年（一一九○）特奏名，调徽州歙县尉。终母忧，再调温州平阳县丞，秩满监南岳庙。宁宗嘉定十七年卒，年八十八。有诗集，已佚。事见《桐江集》卷一《滕元秀诗集序》。　滕岑诗，据《瀛奎律髓》、《永乐大典》等书所录，编为一卷。